ส.ว.ประภาศรี หนุน ส.ว.ศึกษาความคุ้มค่าขุดคลองไทย หลัง 2 ปี ไม่คืบ 
ส.ว.ประภาศรี สุฉันทบุตรหนุน วุฒิสภาศึกษาความคุ้มค่าขุดคลองไทย คู่ขนานสภาผู้แทนฯ จี้ รัฐบาลเดินหน้า หลัง บิ๊กตู่ สั่งสภาพัฒน์ จับมือ สมช. ศึกษาแต่ผ่านมา 2 ปี แล้ว ยังไม่คืบหน้าวันที่ 7 ก.พ. นางประภาศรี สุฉันทบุตร สมาชิกวุฒิสภาเปิดเผยว่า การจัดเสวนา คลองไทยคุ้มค่าต่อประเทศไทยหรือไม่โดย คณะกรรมาธิการการคมนาคม วุฒิสภา มีนายศุภชัย สมเจริญ ประธานวุฒิสภาเป็นประธาน ที่มหาวิทยาลัยรังสิต วันที่ 6 กุมภาพันธ์ 2563 ประสบความสำเร็จเป็นที่น่าพอใจ มีผู้เข้าร่วมจากทุกภาคส่วนเป็นจำนวนมาก วิทยากร และผู้มาร่วมเสวนา ต่างสนับสนุนการขุดคลองไทยผ่าน 5 จังหวัดภาคใต้ ตามแนว 9A เพื่อเป็นทางเดินเรือเชื่อมฝั่งทะเลอันดามันและอ่าวไทย เพราะไม่เพียงแต่จะเกิดประโยชน์กับประเทศไทยเท่านั้น หากแต่ยังเชื่อมโลก และเปลี่ยนชีวิตของโลกอีกด้วย หาก คลองไทยเกิดขึ้นจริง จะเป็นสิ่งมหัศจรรย์ของโลกไม่ต่างไปจากการสร้างกำแพงเมืองจีนนางประภาศรี กล่าวว่า กรรมาธิการบางคณะของวุฒิสภามีการศึกษาเรื่องนี้ แต่ยังไม่เป็นกิจจะลักษณะ วุฒิสภาควรตั้งคณะกรรมาธิการวิสามัญขึ้นศึกษาความเป็นไปได้ของโครงการคลองไทย เช่นเดียวกับสภาผู้แทนราษฎร ที่ทุกพรรคเสนอญัตติจนกระทั่งได้ตั้งคณะกรรมาธิการ 49 คนไปศึกษาภายใน 120 วัน ซึ่งถือเป็นการทำหน้าที่ของฝ่ายนิติบัญญัติวุฒิสภาไม่ควรปล่อยโอกาสให้ผ่านไปเฉยๆ แต่ควรศึกษาอย่างจริงจังคู่ขนานไปกับสภาผู้แทนราษฎร อย่างไรก็ตาม นางประภาศรี กล่าวว่า เมื่อปลายปี 2560 นายกรัฐมนตรี พล.อ.ประยุทธ์ จันทร์โอชาได้มีหนังสือสั่งการให้ สำนักงานคณะกรรมการพัฒนาเศรษฐกิจและสังคมแห่งชาติ และสำนักงานสภาความมั่นคงแห่งชาติ ตั้งคณะกรรมการศึกษาความเหมาะสมเกี่ยวกับการสร้างคลองไทยผ่าน 5 จังหวัด คือกระบี่ ตรัง พัทลุง นครศรีธรรมราชและสงขลา โดยให้ประสานงานกับผู้เกี่ยวข้อง ซึ่งหมายถึงสมาคมคลองไทย 5 จังหวัด ถึงวันนี้เวลาผ่านไป 2 ปีแล้ว รัฐบาลยังไม่มีการตั้งคณะกรรมการขึ้นมาศึกษาเชิงลึก ซึ่งเป็นเรื่องที่น่าเสียดายอย่างมากเท่าที่ติดตามข่าว ประชาชนใน 5 จังหวัด ตามแนว 9A และจังหวัดต่างๆ ทั่วทั้งประเทศก็สนับสนุนให้มีคลองไทยเกิดขึ้น ขณะนี้ฝ่ายนิติบัญญัติขยับแล้ว ประชาชนก็ตื่นตัวแสดงออกอย่างกว้างขวาง ต้องการคลองไทย ถึงขั้นบอกว่า ศึกษามามากแล้ว ไม่ต้องศึกษาอีกก็ตาม รัฐบาลไม่ควรนิ่งเฉย ควรรีบตั้งคณะกรรมการขึ้นมาศึกษา ความคุ้มค่าในด้านต่างๆ ประโยชน์ที่ไทยจะได้รับ เพื่อให้ได้ข้อยุติที่เป็นวิชาการ มีความน่าเชื่อถือ และยอมรับได้ โดยมีฐานข้อมูลทางวิชาการรองรับ นางประภาศรีกล่าว
ส.ว.ประภาศรี สุฉันทบุตร หนุน วุฒิสภาศึกษาความคุ้มค่าขุดคลองไทย คู่ขนานสภาผู้แทนฯ จี้ รัฐบาลเดินหน้า หลัง บิ๊กตู่ สั่งสภาพัฒน์ จับมือ สมช. ศึกษาแต่ผ่านมา 2 ปี แล้ว ยังไม่คืบหน้า
วุฒิสภา,คลองไทยคุ้มค่าต่อประเทศไทยหรือไม่,ประภาศรี สุฉันทบุตร,สมาชิกวุฒิสภา,ข่าวทั่วไป